Il-kap tal-Oppożizzjoni u tal-Partit Nazjzonalista Simon Busuttil qal li l-oppozizzjoni lesta li ssib qbil mal-Gvern dwar l-international investors program basta tinbidel il-liġi u ċ-ċittadinanza ma tkunx għall-bejgħ. Waqt djalogu politiku fin-Nadur, Għawdex, Dr. Busuttil qal li din il-ġimgħa saru żewġ laqgħat bejn il-Gvern u l-Oppożizzjoni u l-PN ħa sehem biex jipprova jsib kunsens mal-Gvern fl-interess nazzjonali. Il-kap Nazzjonalista appella lill-Gvern biex ukoll ifittex l-interess nazzjonali. Qal iżda li l-ħsara diġa’ saret u issa tista’ biss titranġa fi kliemu billi xi ħadd irid jerfa’ responsabilita’ politika. Il-kap tal-Oppożizzjoni tkellem ukoll dwar ix-xogħol f’Għawdex u qal li s’issa il-Gvern m’għamel xejn biex żdiedu l-impjiegi f’Għawdex. Dr. Busuttil qal li kull m’għamel il-Gvern għal Ghawdex hu li jimpjega n-nies li sejħilhom “tal-qalba u ta’ ġewwa” fil-Ministeru. Huwa kkritika lill-Minsitru t’Għawdex li ddikjara fil-Parlament li jaqla’ l-paga minima u mbagħad jgħid li ħa self mill-banek ta’ 800,000 ewro. Dwar dan Dr. Busuttil saqsa kif jista’ jkun. Il-kap tal-Oppożizzjoni qal li l-PL l-ewwel wiegħed kollox biex jirbaħ il-voti tal-Għawdxin u issa fl-ewwel baġit ma ta xejn lill-Għawdxin. Semma l-proġetti msemmija fil-baġit bħad-dar tal-anzjani li qal m’hemmx ewro vvutati għaliha, aħseb u ara kemm se toħloq ix-xogħol is-sena d-diehla. Dr. Busuttil qal li l-Għawdxin jistgħu jagħtu risposta lill-Gvern fl-elezzjoni tal-Parlament Ewropew u jgħidulu li fl-elezzjoni ġenerali daħak bihom iżda fl-imiss mhux se jidħak bihom. Servizz: Sergio Mallia Ritratt: Arkivji